ตอนนี้แฟนๆชาเขียวร้าน fuku matcha ก้อมีอีกร้านในเครือให้ได้ลองตามไปชิมกันแล้วนะคะ ภายใต้ชื่อ Kyoto Inari Tea&dessert cafe ซึ่งตอนนี้เท่าที่ทราบจะมี 2 สาขา คือ ctw ชั้น 6 หน้าเอ็มเค โกลด์ และเซนทรัลปิ่นเกล้าชั้น B ใกล้ๆกับร้าน bake a wish ค่ะ

โดย Kyoto inari จะมีเมนูของหวานและเครื่องดื่มใหม่ๆเพิ่มเข้ามาหลากหลายเมนู ส่วนใหญ่ที่เห็นจะเน้นไปทางเมนูที่มีซอฟท์ครีมเป็นส่วนประกอบทั้งรสชาเขียว โฮจิฉะหรือข้าวคั่ว และรสนม ออกมาในรูปแบบ พุดดิ้ง วัฟเฟิลโคน พาร์เฟต์ และมิลค์เชคซึ่งหน้าตาดูอลังการใช้ได้เลยค่ะ

สำหรับเมนูที่เลือกมาทานครั้งนี้คือ 
++ โฮจิฉะพาร์เฟต์ เป็นซอฟท์ครีมสีน้ำตาลรสข้าวคั่ว กับท้อปปิ้งที่ใส่มาอย่างจัดเต็ม ด้านบนจะมี
-โมจิไส้ถั่วแดง นุ่มๆหยุ่นๆคล้ายของเจ้าดัง
- วุ้นโฮจิฉะและชาเขียวเสียบไม้ จืดๆมีกลิ่นชาชัดเจน ไม่นุ่มเหนียว
- ถั่วแดงกวน ค่อนข้างหวาน
- ไข่มุก หนุบๆอร่อยดี
- คอร์นเฟลก ใส่มาตรงกลาง กรุบๆกรอบๆ ส่วนตัวไม่ค่อยชอบ และคิดว่าให้เยอะไปหน่อยค่ะ

รสชาติ ส่วนตัวคิดว่าซอฟท์ครีมโฮจิฉะหอมดี แต่ค่อนข้างข้นและหวานกว่ารสชาเขียว ทานมากๆจะเลี่ยน ส่วนท้อปปิ้งอื่นๆคิดว่าให้มาเยอะเกินไปค่ะ พอซอฟท์ครีมละลายมันก้อเลยออกแนวเละๆ และเราชอบทานซอฟท์ครีมเพียวๆมากกว่าด้วย แต่ดูแล้วน่าจะถูกใจคนชอบท้อปปิ้งแบบจัดเต็มแน่นอนค่ะ

และสำหรับสาขา ctw ตอนนี้ถึง 9 กพ.มีโปรโมชั่นลด 15 บาทอยู่นะคะ ใครสนใจก้อลองแวะไปชิมกันดูได้ แต่ต้องขอบอกก่อนว่าแต่ละเมนูจะใช้เวลาทำค่อนข้างนานนะคะ ต้องเตรียมตัวรอกันซักหน่อยค่ะ

